ഒഴിവാക്കിയതല്ല, ആര്യന് ഖാന് കേസ് മാറ്റാന് താന് ആവശ്യപ്പെട്ടുവെന്ന് സമീര് വാങ്കഡെ മയക്കുമരുന്നിനെതിരായ പോരാട്ടം തുടരും മുംബൈ: ആര്യന് ഖാന് പ്രതിയായ മയക്കുമരുന്ന് കേസ് അന്വേഷണ സംഘത്തില് നിന്നും തന്നെ ഒഴിവാക്കിയതല്ലെന്നും താന് ആവശ്യപ്പെട്ടത് പ്രകാരമാണ് കേസ് മാറ്റിയതെന്നും നാര്കോട്ടിക്സ് ബ്യൂറോ മുംബൈ സോണല് ഡയറക്ടര് സമീര് വാങ്കഡെ. എന്നെ ഒരു സ്ഥാനത്തു നിന്നും ഒഴിവാക്കിയിട്ടില്ല. മുംബൈ സോണല് ഓഫിസറായി ഞാന് തുടരും വാങ്കഡെ പറഞ്ഞു. ആര്യന് ഖാന് പ്രതിയായ കേസ് ഉള്പ്പെടെ എന്.സി.ബി മുംബൈ സോണലിന് കീഴില് അന്വേഷിച്ചിരുന്ന ആറ് കേസുകളാണ് ഡല്ഹിയിലെ സെന്ട്രല് സോണിലെ പ്രത്യേക സംഘത്തിന് കൈമാറിയത്. ആര്യന് ഖാന് പ്രതിയായ കേസും മന്ത്രി നവാബ് മാലിക്കിന്റെ ആരോപണവും കേന്ദ്ര ഏജന്സി അന്വേഷിക്കണമെന്ന് ഞാന് ആവശ്യപ്പെട്ടിരുന്നു. കോടതിയില് റിട്ട് ഹരജി നല്കിയിരുന്നു. ഇത് പ്രകാരമാണ് ആര്യന് ഖാന് കേസും, നവാബ് മാലിക്കിന്റെ മരുമകന് സമീര് ഖാന് പ്രതിയായ മയക്കുമരുന്ന് കേസും ഡല്ഹിയിലെ കേന്ദ്ര സോണലിന് കീഴിലേക്ക് മാറ്റിയത് സമീര് വാങ്കഡെ പറഞ്ഞു. മയക്കുമരുന്നിനും ലഹരിക്കുമെതിരായ പോരാട്ടം താന് തുടരുമെന്നും സമീര് വാങ്കഡെ പറഞ്ഞു. ഇതൊരു തുടക്കം മാത്രം സമീര് വാങ്കഡെയെ നീക്കിയതില് പ്രതികരണവുമായി നവാബ് മാലിക്മുംബൈ: ആര്യന് ഖാന് പ്രതിയായ ആഡംബരക്കപ്പല് ലഹരിക്കേസിന്റെ അന്വേഷണ സംഘത്തില് നിന്ന് എന്.സി.ബി മുംബൈ സോണല് ഓഫിസര് സമീര് വാങ്കഡെയെ നീക്കിയതില് പ്രതികരണവുമായി മഹാരാഷ്ട്ര മന്ത്രിയും എന്.സി.പി നേതാവുമായ നവാബ് മാലിക്. ഇതൊരു തുടക്കം മാത്രമാണെന്ന് നവാബ് മാലിക് ട്വീറ്റ് ചെയ്തു. ആര്യന് ഖാന്റേത് ഉള്പ്പെടെ അഞ്ച് കേസുകളില് നിന്ന് സമീര് വാങ്കഡെയെ നീക്കിയിരിക്കുന്നു. 26 കേസുകളില് കൂടി അന്വേഷണം നടത്തേണ്ടതുണ്ട്. ഇതൊരു തുടക്കം മാത്രമാണ്. ഈ സംവിധാനത്തെ ശുദ്ധീകരിക്കാന് ഇനിയും ഏറെ ചെയ്യേണ്ടതുണ്ട്, ഞങ്ങള് അത് ചെയ്യും നവാബ് മാലിക് ട്വീറ്റ് ചെയ്തു.ബി.ജെ.പിയുടെ കൈയിലെ പാവയാണ് സമീര് വാങ്കഡെ എന്ന് നവാബ് മാലിക് ആരോപിച്ചിരുന്നു. ഇതുള്പ്പെടെ നിരവധി ആരോപണങ്ങളാണ് സമീര് വാങ്കഡെക്കെതിരെ നവാബ് മാലിക്ക് ഉന്നയിച്ചത്. സമീര് വാങ്കഡെ മുസ്ലിമാണെന്നും സംവരണത്തില് ജോലി ലഭിക്കാനായി വ്യാജ ജാതി സര്ട്ടിഫിക്കറ്റ് ഹാജരാക്കുകയായിരുന്നെന്നും നവാബ് മാലിക് ആരോപിച്ചിരുന്നു. നിരവധി ബോളിവുഡ് താരങ്ങളെ കേസില് കുടുക്കുമെന്ന് കാട്ടി ഭീഷണിപ്പെടുത്തി വാങ്കഡെ പണംതട്ടിയെന്ന് ആരോപിച്ച മാലിക്, മറ്റൊരു എന്.സി.ബി ഉദ്യോഗസ്ഥന് ഇതുസംബന്ധിച്ച് തനിക്ക് എഴുതിയ കത്തും പുറത്തുവിട്ടിരുന്നു.